CELEX: 32019R1013
Language: el
Date: 2019-04-16 00:00:00
Title: Εκτελεστικός κανονισμός (ΕΕ) 2019/1013 της Επιτροπής, της 16ης Απριλίου 2019, σχετικά με την εκ των προτέρων κοινοποίηση των αποστολών φορτίων ορισμένων κατηγοριών ζώων και αγαθών που εισέρχονται στην Ένωση (Κείμενο που παρουσιάζει ενδιαφέρον για τον ΕΟΧ)

21.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 165/8
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1013 ΤΗΣ ΕΠΙΤΡΟΠΗΣ
         της 16ης Απριλίου 2019
         σχετικά με την εκ των προτέρων κοινοποίηση των αποστολών φορτίων ορισμένων κατηγοριών ζώων και αγαθών που εισέρχονται στην Ένωση
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ, και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 58 πρώτο εδάφιο στοιχείο β),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 καθορίζει, μεταξύ άλλων, το πλαίσιο για τη διενέργεια επίσημων ελέγχων και άλλων επίσημων δραστηριοτήτων σχετικά με τα ζώα και τα αγαθά που εισέρχονται στην Ένωση από τρίτες χώρες με σκοπό την επαλήθευση της συμμόρφωσης με την ενωσιακή νομοθεσία, ώστε να προστατεύονται η υγεία των ανθρώπων, των ζώων και των φυτών, η καλή μεταχείριση των ζώων και, σε σχέση με τους γενετικά τροποποιημένους οργανισμούς (ΓΤΟ) και τα φυτοπροστατευτικά προϊόντα, επίσης το περιβάλλον. Το πλαίσιο αυτό περιλαμβάνει επίσημους ελέγχους που διενεργούνται σε ζώα και αγαθά που εισέρχονται στην Ένωση από τρίτες χώρες μέσω καθορισμένων συνοριακών σταθμών ελέγχου.
                  
               
                     (2)
                  
                  
                     Ο κανονισμός (ΕΕ) 2017/625 απαιτεί από τον υπεύθυνο επιχείρησης που έχει την ευθύνη για ορισμένα φορτία που εισέρχονται στην Ένωση να ειδοποιεί εκ των προτέρων τις αρμόδιες αρχές των συνοριακών σταθμών ελέγχου πριν από την άφιξη των εν λόγω φορτίων. Για να είναι σε θέση οι εν λόγω αρχές να διενεργούν τους επίσημους ελέγχους τους, εγκαίρως και με αποτελεσματικό τρόπο, είναι σκόπιμο να καθοριστεί η ελάχιστη περίοδος για την παροχή εκ των προτέρων κοινοποίησης σε μία εργάσιμη ημέρα πριν από την άφιξη των φορτίων.
                  
               
                     (3)
                  
                  
                     Ωστόσο, λόγω των υλικοτεχνικών περιορισμών που σχετίζονται με τις μεταφορές, ενδέχεται να μην είναι δυνατή η συμμόρφωση με την προθεσμία εκ των προτέρων κοινοποίησης μίας εργάσιμης ημέρας πριν από την άφιξη του φορτίου σε ορισμένες περιπτώσεις. Αυτό μπορεί να ισχύει, για παράδειγμα, όταν το φορτίο μεταφέρεται από τον τόπο αποστολής στον συνοριακό σταθμό ελέγχου σε λιγότερο από 24 ώρες, και οι πληροφορίες που απαιτούνται για την ολοκλήρωση των σχετικών τμημάτων του κοινού υγειονομικού εγγράφου εισόδου (ΚΥΕΕ) που απαιτούνται για την παροχή εκ των προτέρων κοινοποίησης σύμφωνα με το άρθρο 56 παράγραφος 3 στοιχείο α) του κανονισμού (ΕΕ) 2017/625 δεν είναι διαθέσιμες πριν από τη φόρτωση του φορτίου. Στις περιπτώσεις αυτές, θα πρέπει να επιτρέπεται στα κράτη μέλη να απαιτούν την εκ των προτέρων κοινοποίηση τουλάχιστον τέσσερις ώρες πριν από την άφιξη του φορτίου, έτσι ώστε να εξασφαλίζεται η έγκαιρη και αποτελεσματική διενέργεια των επίσημων ελέγχων και υπό τις συνθήκες αυτές.
                  
               
                     (4)
                  
                  
                     Ο κατ' εξουσιοδότηση κανονισμός (ΕΕ) 2019/1012 της Επιτροπής (2) προβλέπει ότι τα κράτη μέλη εξαιρούν τους συνοριακούς σταθμούς ελέγχου που πρόκειται να οριστούν για τις εισαγωγές ακατέργαστων κορμών και πριστής και πελεκημένης ξυλείας, από ορισμένες ελάχιστες απαιτήσεις συνοριακών σταθμών ελέγχων, λόγω ειδικών γεωγραφικών περιορισμών. Ο εν λόγω κανονισμός προβλέπει επίσης ότι οι επίσημοι έλεγχοι και οι άλλες επίσημες δραστηριότητες στον συνοριακό σταθμό ελέγχου που ορίζονται για τα προαναφερθέντα εμπορεύματα μπορούν να διενεργούνται από κινητή ομάδα επίσημων ελέγχων. Ως εκ τούτου, προκειμένου να δοθεί επαρκής χρόνος για την οργάνωση των επίσημων ελέγχων και των άλλων επίσημων δραστηριοτήτων στους εν λόγω συνοριακούς σταθμούς ελέγχου, θα πρέπει να προβλεφθεί στον παρόντα κανονισμό παρέκκλιση από τους κανόνες σχετικά με τον ελάχιστο χρόνο για την εκ των προτέρων κοινοποίηση της άφιξης των φορτίων.
                  
               
                     (5)
                  
                  
                     Δεδομένου ότι ο κανονισμός (ΕΕ) 2017/625 αρχίζει να εφαρμόζεται από τις 14 Δεκεμβρίου 2019, ο παρών κανονισμός θα πρέπει επίσης να αρχίσει να εφαρμόζεται από την ίδια ημερομηνία.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Εκ των προτέρων κοινοποίηση των αποστολών φορτίων
            
               1.   Ο υπεύθυνος επιχείρησης που είναι αρμόδιος για ένα φορτίο που εμπίπτει στις κατηγορίες των ζώων και των αγαθών που αναφέρονται στο άρθρο 47 παράγραφος 1 του κανονισμού (ΕΕ) 2017/625 αποστέλλει εκ των προτέρων κοινοποίηση στην αρμόδια αρχή του συνοριακού σταθμού ελέγχου της πρώτης άφιξης φορτίου στην Ένωση, τουλάχιστον μία εργάσιμη ημέρα πριν από την αναμενόμενη άφιξη του εν λόγω φορτίου.
            
            
               2.   Κατά παρέκκλιση από την παράγραφο 1, όταν υλικοτεχνικοί περιορισμοί εμποδίζουν τη συμμόρφωση με την προθεσμία που ορίζεται στην εν λόγω παράγραφο, οι αρμόδιες αρχές των συνοριακών σταθμών ελέγχου μπορούν να εφαρμόζουν περίοδο εκ των προτέρων κοινοποίησης, τουλάχιστον τεσσάρων ωρών πριν από την αναμενόμενη άφιξη του φορτίου.·
            
            
               3.   Κατά παρέκκλιση από την παράγραφο 1, οι αρμόδιες αρχές των συνοριακών σταθμών ελέγχου που ορίζονται για εισαγωγές ακατέργαστων κορμών και πριστής και πελεκημένης ξυλείας, σύμφωνα με το άρθρο 4 του κατ' εξουσιοδότηση κανονισμού (ΕΕ) 2019/1012 της Επιτροπής μπορούν να εφαρμόζουν περίοδο εκ των προτέρων κοινοποίησης έως και πέντε εργασίμων ημερών πριν από την αναμενόμενη άφιξη των εν λόγω φορτίων.
            
         
         
            Άρθρο 2
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τη 14 Δεκεμβρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Απριλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 95 της 7.4.2017, σ. 1.
         
            (2)  Κατ' εξουσιοδότηση κανονισμός (ΕΕ) 2019/1012 της Επιτροπής, της 12ης Μαρτίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου κατά παρέκκλιση από τους κανόνες για τον ορισμό σημείων ελέγχου και από τις ελάχιστες απαιτήσεις για τους συνοριακούς σταθμούς ελέγχου (Βλέπε σελίδα 4 της παρούσας Επίσημης Εφημερίδας).